Uskrsne aktivnosti i igre za djecu

Uskrs je jedan od najljepših blagdana, a osim tradicionalnih priprema poput ukrašavanja pisanica, možemo ga učiniti još veselijim i proslaviti ga uživajući u igrama s djecom. Pravo je vrijeme da angažirate svoje mališane i zajednički izradite dekoracije. U nastavku vam donosimo nekoliko jednostavnih i zanimljivih ideja.

* **Ideje za likovne radove**



 

  

* **Izlegli pilić**

Potreban vam je kolaž papir, štapić od sladoleda i nekoliko pera. Za početak izrežite polovicu jajeta od bijelog papira. Ukrasite ga kolaž papirom, a potom na gornji dio štapića zalijepite glavu pileta izrezanu od žutog papira. Potom štapić zalijepite tako da ispod jajeta viri drška, a s druge strane glava od pileta. Na glavu zalijepite oči (kupljene ili ih napravite od papira), kljun i zalijepite pero na vrh glave.



* **Zec - slika od vune**

Nacrtajte zeca na papiru A4 ili A5 s olovkom te ga izrežite. Uzmite još jedan papir istih dimenzija i na njega slažite komade vune u raznim bojama. Na kraju rubove zalijepite selotejp ljepilom. Potom stavite papir s izrezanim zecom i dobit ćete sliku od vune. Rubove papira zalijepite selotejpom i slika je gotova.



* **Zec od čarape**

Uzmite staru čarapu, po mogućnosti svjetlijih boja te ju napunite do trećine rižom. Potom ostavite dio za glavu i tijelo te ih razdvojite uz pomoć špage. Uši razdvojite uz pomoć škara, dodajte oči, po želji trbuh i mašnu. Od više različitih boja čarapa napravite više različitih zečića.



* **Uskrsne igre**

Uskrsne igre potiču djetetove motoričke i kreativne sposobnosti te timski duh. Možete se igrati pojedinačno ili po ekipama. Za Uskrs se većinom igraju igre koje uključuju jaja, a koje su sjajna prilika za zbližavanje i lijepo provedeno obiteljsko vrijeme.

### 1. Potraga za jajima

Potraga za jajima omiljena je tradicionalna igra za djecu, ali i za odrasle.  Idealna je aktivnost za cijelu obitelj. Jaja sakrijte po kući i u dvorištu ako ga imate i obavezno zapišite gdje ste sve sakrili jaja (da kasnije ne doživite neugodna iznenađenja). Ako vas je više, podijelite tragače u timove i onaj koji nađe najviše jaja je pobjednik!



### 2. Pogodi broj jaja u zdjeli

Poslije uskršnjeg ručka možete igrati još jednu zabavnu i jednostavnu igru - pogodi broj jaja u zdjeli. U zdjelu stavite jaja ili druge slatkiše i zabilježite koliko ste stavili. Zadatak igrača je da pogode točan broj slatkiša u zdjeli. Osoba koja pogodi ili će bude najbliže točnom odgovoru, osvaja zdjelu punu slatkiša.



### 3. Borba jajima

Borba jajima ili tucanje jaja jedan je od najstarijih uskrsnih običaja. Igrači se bore jajima, odnosno tucaju jaje o jaje sve dok nekome ne pukne ljuska. Pobjednik je onaj čija je ljuska najmanje oštećena.

